Bander står ofte bag eksplosioner

Eksplosionerne bliver ofte tilskrevet en stigende bandekriminalitet i Sverige, som politiet har svært ved at bekæmpe. Kun ti procent af sprængningerne bliver opklaret af politiet, skrev Svenska Dagbladet sidste år.

Ifølge Linda Staaf, der er chef for det svenske politis nationale efterretningsenhed, bruges ekplosionerne blandt andet til "afpresning, gengældelse og trusler".

- Det er ikke længere et storbyproblem, men det er et fænomen, der også har spredt sig til mindre byer, sagde hun til SVT i november, hvor foreløbige tal pegede i retning af en kraftig stigning i antallet af eksplosioner i Sverige.

Eksplosionerne sker heller ikke længere kun i og omkring de belastede boligområder, forklarer DR's europakorrespondent, Anna Gaarslev.

- Sprængningerne har nu også spredt sig til middelklassekvarterer. Det så vi blandt andet i mandags, hvor en kraftig eksplosion ramte Östermalm i det i centrale Stockholm, et velstående middelklassekvarter der minder om Østerbro i København.

Politiet betegner eksplosionen, der skete foran en beboelsesejendom i Östermalm, som en af de kraftigste i regionen til dato.

- Det var et rent lykketræf, at ingen kom noget til, sagde politiområdechef i Stockholm City Erik Widstrand efterfølgende på et pressemøde.